Vista la comunicació de vaga presentada pel Sindicat de Maquinistes i Ajudants Ferroviaris, SEMAF, Comissions Obreres, CCOO, Unió General dels Treballadors, UGT, Confederació General del Treball, CGT, i Sindicat Ferroviari, SF-Intersindical, que afecta tot el personal de Renfe Operadora i que està prevista per als dies 10 i 11 de desembre de 2012, de 7 a 9 hores i de 18 a 20 hores, i per als dies 13 i 14 de desembre de 2012, de 0 a 24 hores;
Atès que el servei de transport de viatgers per ferrocarril que presta l'empresa Renfe Operadora s'ha de considerar un servei essencial per a la comunitat, ja que la seva interrupció afectaria béns i drets protegits constitucionalment, com és el dret al trasllat i a la lliure circulació, segons indica l'article 19 de la Constitució;
Atès que el transport per ferrocarril que ofereix l'empresa Renfe Operadora és un mitjà que dóna servei a un gran nombre d'usuaris, que ha anat creixent de forma constant a causa de la intensa interrelació entre les poblacions del Barcelonès i les comarques circumdants, i també amb l'àrea interior de Barcelona i de la resta de Catalunya, amb els trens regionals, i que, malgrat que en alguns casos hi ha mitjans alternatius de transport, el fet és que la gran quantitat de desplaçaments obliga a mantenir en funcionament aquest servei que cobreix, entre d'altres, la mobilitat obligada per motius laborals i d'estudis de la població i que, per tant, és necessari garantir;
Atès que l'autoritat governativa ha de dictar les mesures necessàries per tal de mantenir els serveis essencials, tenint en compte que aquesta restricció ha de ser justificada i proporcional amb l'exercici legítim del dret de vaga reconegut a l'article 28.2 de la Constitució;
Atès que, com en ordres anteriors en les quals s'han fixat serveis mínims per a aquesta mateixa empresa, es té en compte la diferent intensitat d'ús que d'aquest mitjà de transport fan al llarg del dia els usuaris, cal establir diferents franges horàries durant la jornada de vaga.
D'una banda, les anomenades hores punta, que comprendrien des de les 6.00 a les 9.30 hores i des de les 17.00 a les 20.30 hores, i durant les quals, atesa la més alta incidència, queda justificat garantir el funcionament del servei amb un percentatge superior, i de l'altra, les anomenades hores vall, que coincideixen amb la resta de la jornada, i durant les quals es garanteix el servei amb un percentatge inferior;
És en atenció a les raons exposades que, per als dies 10 i 11 de desembre de 2012, es considera adient fixar uns serveis mínims consistents en els dos terços del servei habitual des de les 7.00 fins a les 9.00 hores i des de les 18.00 fins a les 20.00 hores.
Per als dies 13 i 14 de desembre de 2012, es considera adient fixar uns serveis mínims consistents en els dos terços del servei habitual des de les 6.00 fins a les 9.30 hores i des de les 17.00 fins a les 20.30 hores i d'un terç del servei habitual la resta del dia;
En tot cas, es mantindrà el servei indispensable per donar la infraestructura imprescindible per al funcionament dels serveis mínims assenyalats.
Atès que s'ha demanat informe a la Direcció General de Transports i Mobilitat del Departament de Territori i Sostenibilitat i que s'ha sol·licitat a les parts les seves propostes de serveis mínims;
Atès el Reial decret 2034/2009, de 30 de desembre, sobre traspàs a la Generalitat de Catalunya de les funcions de l'Administració General de l'Estat corresponents al servei de transport de viatgers per ferrocarril de rodalies, que a l'annex, apartat B), lletra h), estableix que la Generalitat de Catalunya té atribuïda la funció de fixació dels serveis mínims que cal establir en cas de conflicte col·lectiu en qualsevol empresa de transport ferroviari;
Atesa la Resolució TES/1033/2011, de 17 de març, per la qual es fa pública la segona addenda de modificació al Conveni de 13 de gener de 2010 entre l'Administració de la Generalitat de Catalunya, mitjançant el Departament de Política Territorial i Obres Públiques, i Renfe Operadora, en el qual s'estableixen i es concreten la direcció i gestió de la prestació del servei de rodalies a Barcelona, per ampliar-lo als serveis regionals;
La situació de vaga anunciada pel Sindicat de Maquinistes i Ajudants Ferroviaris, SEMAF, Comissions Obreres, CCOO, Unió General dels Treballadors, UGT, Confederació General del Treball, CGT, i Sindicat Ferroviari, SF-Intersindical, que afecta tot el personal de Renfe Operadora i que està prevista per als dies 10 i 11 de desembre, de 7 a 9 hores i de 18 a 20 hores, i per als dies 13 i 14 de desembre de 2012, de 0 a 24 hores, queda condicionada al manteniment dels serveis mínims següents:
Servei de rodalies i regionals a Catalunya
Per als dies 10 i 11 de desembre.
De 7.00 a 9.00 hores i de 18.00 a 20.00 hores: dos terços del servei habitual.
Per als dies 13 i 14 de desembre.
De 6.00 a 9.30 hores i de 17.00 a 20.30 hores: dos terços del servei habitual.
Resta del dia: un terç del servei habitual.
Serveis complementaris: en qualsevol casos, s'haurà de prestarà el servei indispensable d'infraestructura per tal que es pugui fer efectiu el servei de transport.
L'empresa, escoltat el Comitè de vaga, determinarà el personal estrictament necessari per al funcionament dels serveis mínims que estableix l'article anterior.
El cessament i les alteracions en el treball produïts pel personal necessari per al manteniment dels serveis mínims que determina l'article 1 d'aquesta Ordre seran considerats il·legals als efectes de l'article 16.1 del Reial decret llei 17/1977, de 4 de març, en relació amb l'article 54 del Reial decret legislatiu 1/1995, de 24 de març, pel qual s'aprova el Text refós de la Llei de l'Estatut dels treballadors.
Notifiqueu aquesta Ordre als interessats per al seu compliment, i trameteu-la per a la publicació al Diari Oficial de la Generalitat de Catalunya.
Barcelona, 3 de desembre de 2012